ΓΡΑΠΤΗ ΕΡΩΤΗΣΗ E-3499/01

υποβολή: Bart Staes (Verts/ALE) προς την Επιτροπή

(8 Ιανουαρίου 2002)

Θέμα: Οι συνέπειες της μη σύναψης αλιευτικής συμφωνίας με το Μαρόκο

Το Μάρτιο του 2001 ναυάγησαν οι διαπραγματεύσεις για τη σύναψη αλιευτικής συμφωνίας μεταξύ ΕΕ και Μαρόκου. Κατόπιν τούτου, η Ευρωπαϊκή Ένωση ελευθέρωσε πιστώσεις για τηνποστήριξη των ισπανών αλιέων, με αποτέλεσμα να αποκτήσει συμβολική αξία το μικρό χωριό Barbate της Νοτίου Ισπανίας με τους 4000 αλιείς του. Μέχρι το τέλος του 2001, οι αλιείς αυτοί θα λάβουν εκ μέρους της Ευρωπαϊκής Ένωσης ενίσχυση ύψους 900 ευρώ. Παράλληλαποστηρίχθηκε η άποψη ότι η πραγματοποίηση επενδύσεων στον τουριστικό τομέα θα μπορούσε να αποτελέσει εναλλακτική λύση. Σύμφωνα με ειδησεογραφία του τύπου παρατηρείται στην περιοχή άνοδος του ρατσισμού με θύματα τους κατοίκους μαροκινής προέλευσης. Πέραν τούτου, φημολογείται ότι πρώην αλιείς χρησιμοποιούν τα σκάφη τους για τη μεταφορά ναρκωτικών.

1. Πόσοι από τους ενεχόμενους 4000 αλιείς έχουν ήδη βρει νέα θέση απασχόλησης·

2. Έχει επίσης πραγματοποιήσει η Επιτροπή επενδύσεις και στον τουριστικό τομέα·

3. Έχει ενημερωθεί η Επιτροπή σχετικά με την άνοδο του ρατσισμού στην περιοχή·

4. Γνωρίζει η Επιτροπή σχετικά με την φημολογούμενη αύξηση της παράνομης διακίνησης ναρκωτικών στην περιοχή· Είναι αναμεμειγμένοι άνεργοι αλιείς·

5. Είναι διατεθειμένη η Επιτροπή να δρομολογήσει νέες συνομιλίες με το Μαρόκο προκειμένου να βελτιωθεί η κατάσταση στη Νότιο Ισπανία·

Απάντηση του κ. Fischler εξ ονόματος της Επιτροπής

(12 Φεβρουαρίου 2002)

Σύμφωνα με τις πληροφορίες που διαθέτει η Επιτροπή ο αριθμός των αλιέων του Barbate που θίγονται από τη μη ανανέωση της αλιευτικής συμφωνίας με το Μαρόκο ανέρχεται σε 649 και όχι σε 4 000. Η Επιτροπή δεν γνωρίζει προς το παρόν πόσοι από αυτούς έχουν ήδη βρει εργασία.

Γνωρίζοντας ότι ένας μεγάλος αριθμός αλιέων δεν θα μπορούσε να ξαναβρεί εργασία, η Επιτροπή πρότεινε ειδικά μέτρα μετατροπής εκτός από τις ενισχύσεις που χορηγούνται ήδη βάσει της ισχύουσας κοινοτικής νομοθεσίας. Τα μέτρα αυτά, τα οποία αυξάνουν αισθητά τις πριμοδοτήσεις στροφής των αλιέων προς άλλες δραστηριότητες, εγκρίθηκαν από το Συμβούλιο στις 18 Δεκεμβρίου 2001. Εξάλλου οι παραθαλάσσιες περιοχές που εξαρτώνται από την αλιεία, όπως είναι το Barbate, λαμβάνουν κοινοτική οικονομική ενίσχυση με στόχο την κοινωνικοοικονομική διαφοροποίηση στο πλαίσιο των προγραμμάτων του στόχου 1 των Διαρθρωτικών Ταμείων.

Όσον αφορά την πραγματοποίηση διαρθρωτικών επενδύσεων στον τομέα του τουρισμού, η Επιτροπήπενθυμίζει ότι, σύμφωνα με τον κανονισμό (ΕΚ) αριθ. 1260/1999 του Συμβουλίου της 21ης Ιουνίου 1999 που αφορά τις γενικές διατάξεις σχετικά με τα Διαρθρωτικά Ταμεία(1), η επιλογή των έργων που συγχρηματοδοτούνται στο πλαίσιο κάθε προγράμματος των Διαρθρωτικών Ταμείων αποτελεί αποκλειστική ευθύνη των κρατών μελών.

Η Επιτροπή δεν έχει στη διάθεσή της πληροφορίες σχετικά με την άνοδο του ρατσισμού στην περιοχή. Δεν γνωρίζει εξάλλου εάν έχει αυξηθεί η παράνομη διακίνηση ναρκωτικών στην περιοχή ούτε εάν είναι αναμεμειγμένοι άνεργοι αλιείς.

Όσον αφορά το ενδεχόμενο έναρξης νέων συνομιλιών με το Μαρόκο, η Επιτροπήπενθυμίζει ότι το Συμβούλιο, κατά τη διάρκεια της συνεδρίασής του της 24ης Απριλίου 2001, είχε καταλήξει στο συμπέρασμα ότι όπως έχουν τα πράγματα προς το παρόν θα ήταν αδύνατον να επιτευχθεί η συμφωνία ανάμεσα στην Κοινότητα και στο Μαρόκο στον τομέα της αλιείας η οποία θα ήταν επωφελής και για τις δύο πλευρές.

Έκτοτε η Επιτροπή δεν έχει λάβει καμία επίσημη ή ανεπίσημη προσφορά εκ μέρους των μαροκινών αρχών όσον αφορά τις σχέσεις μας στον τομέα της αλιείας. Εάν όμως οι μαροκινές αρχές ελάμβαναν κάποια πρωτοβουλία προς αυτή την κατεύθυνση, η Επιτροπή θα εξέταζε τη σχετική πρόταση και, εν ανάγκη, το ενδεχόμενο να ζητήσει μία εντολή από το Συμβούλιο για να ξαναρχίσουν οι διαπραγματεύσεις με το Μαρόκο.

(1) ΕΕ L 161 της 26.6.1999.